钦定古今图书集成/明伦汇编/官常典/第249卷 > 《论霍氏封事》张敞
## 钦定古今图书集成/明伦汇编/官常典/第249卷 > 《论霍氏封事》张敞

“臣闻公子季友有功于鲁，大夫赵衰有功于晋，大夫
田完有功于齐，皆酬其官邑，延及子孙。终后田氏篡
齐，赵氏分晋，季氏颛鲁，故仲尼作《春秋》”，迹盛衰，讥世
卿最甚。迺者大将军决大计，安宗庙，定天下，功亦不
细矣。夫周公七年耳，而大将军二十岁，海内之命断
于掌握。方其隆时，感动天地，侵迫阴阳，月脁日蚀，昼
冥宵光，地大震裂，火生地中，天文失度，妖祥变怪，不
可胜记，皆阴类盛长，臣下颛制之所生也。朝臣宜有
明言曰“陛下褒宠故大将军，以报功德足矣。间者辅
臣颛政，贵戚大盛，君臣之分不明。请罢霍氏，三侯，皆
就第。”及卫将军张安世宜赐几杖归休。时存问召见，
以列侯为天子师，明诏以恩不听。群“臣以义固争而
后许。天下必以陛下为不忘功德而朝臣为知礼，霍
氏世世无所患苦。今朝廷不闻直声，而令明诏自亲
其文，非策之得者也。今两侯已出，人情不相远，以臣
心度之，大司马及其枝属必有畏惧之心。夫近臣自
危，非完计也。臣敞愿于广朝白发其端直守远郡，其
路无由。”夫心之精微，口不能言也；言之微眇，书不能
文也。故伊尹五就桀，五就汤，萧相国荐淮阴，累岁乃
得通。况乎千里之外，因书文谕事指哉？唯陛下省察。